Lihtsalt lennata! Ei mäletagi, millal viimati Eesti Õhuga reisisin. Ryanair, Lufthansa, Finnair, Air Baltic on vähemalt kümme viimast aastat minu raha endale saanud. Pidevas majanduskitsikuses siplev Estonian Air ei saa kliente peibutada laia valiku sihtkohtade ega kainet mõistust tumestavate kampaaniapakkumistega. Rahvuslik lennukompanii see kõlab uhkelt, aga kui vaatame maakaardilt Eesti pindala või võrdleme Eesti SKTd oma lennukompaniid omavate riikide omaga, siis tundub Estonian Air nagu Audi luksusmaastur Q7 magalarajooni paneelelamu ees. Oma lennukompanii võiks Eestil ju olla, oma pangad ja tööstusettevõtted oleme niikuinii juba käest lasknud. Pöörates pilgud põhja asemel lõuna poole, näeme teist samasugust pidevates raskustes väikest lennufirmat. Miks mitte vahelduseks oma asjade soomlastele ja rootslastele mahaärimise asemel ühendada hoopis jõud lõunanaabritega?